《己未九日乌山登高次刘静常郑藏庵东庵韵 其三 次藏庵韵》
明代·黄仲昭

浮云漠漠拥遥岑，不解为霖空自阴。人事忽看今日改，菊花还作去年簪。

庙堂谁是忧民者，畎亩空怀爱国心。万斛闲愁何处遣，盈尊春酒不辞斟。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。